Tok xbanataj yan ronojel reꞌ,
ri Jesús xkꞌax-apu jucꞌan ruchiꞌ ri lago Galilea,
ri niꞌix Tiberias che.
Man jubaꞌ ta oc xetzekleꞌen-e richin,
roma quitzꞌeton ri milagros ri yerubanalaꞌ quiqꞌuin ri yeyavej.
Jacꞌa ri Jesús xjote-e chuvech jun juyuꞌ,
y chiriꞌ cꞌa xtzꞌuye-vi-ka chiquicojol ri ru-discípulos.
Ri kꞌij riꞌ,
xa nakaj chic cꞌo-vi ri pascua,
jun quinimakꞌij ri israelitas.
Ri Jesús xuyec cꞌa pe ruvech y xutzꞌet chi eqꞌuiy etzalan-apu riqꞌuin,
jacꞌariꞌ xuꞌij che ri Felipe:
¿Achique cꞌa lugar xtekalokꞌo-vi pan richin yevaꞌ conojel ri vinak reꞌ?
Quiriꞌ xuꞌij ri Jesús che ri Felipe richin nrojoꞌ nretemaj achique na nunojij.
Pero ri Jesús xa reteman achique xtuꞌon richin yerutzuk.
Ri Felipe xuꞌij:
Xa ta che rajil vakxakiꞌ icꞌ samaj nikalokꞌ pan,
nis-ta riꞌ man yeruꞌon ta,
masque jujun bikꞌ oc nikayaꞌ chique chiquijununal,
xchaꞌ.
Jun chique ri discípulos rubinan Andrés,
ri quichakꞌ-quinimal quiꞌ riqꞌuin ri Simón Pedro,
quireꞌ xuꞌij-apu:
Vaveꞌ cꞌo jun alaꞌ cꞌo voꞌoꞌ pan banon che cebada y caꞌiꞌ chꞌutik quer riqꞌuin.
Pero,
¿achique oc xqueruꞌon-vi conojel ri vinak ri jubaꞌ reꞌ?
xchaꞌ ri Andrés.
Jacꞌariꞌ tok ri Jesús xuꞌij:
Tibanaꞌ chi quetzꞌuyeꞌ conojel,
xchaꞌ.
Ri lugar riꞌ,
jabel sabána cꞌo.
Y xetzꞌuyeꞌ cꞌa ri achiꞌaꞌ,
jun cami voꞌoꞌ mil.
Jacꞌariꞌ ri Jesús xeruliꞌej ri voꞌoꞌ pan,
xumatioxij che ri Dios,
xujachala-e chique ri ru-discípulos,
y ri discípulos xquijachalaꞌ chique ri etzꞌuyul.
Quiriꞌ mismo xquiꞌen riqꞌuin ri quer,
xquiyalaꞌ chique xa ajani na quer xcajoꞌ.
Tok conojel xnoj yan quipan,
ri Jesús xuꞌij chique ri ru-discípulos:
Timolo-pe ronojel ri ruchiꞌ tak pan y quer ri man xqꞌuis ta,
richin quiriꞌ man xaxe choj quepoqꞌueꞌ can pan ulef,
xchaꞌ.
Ri discípulos xequimoloꞌ cꞌa pe,
y cꞌa xquinojsaj na doce chaquech che ri ruchiꞌ ri voꞌoꞌ tak pan ri banon che cebada ri man xquiqꞌuis ta ri xevaꞌ chiriꞌ.
Jacꞌa tok quitzꞌeton chic ri milagro ri xuꞌon ri Jesús,
ri vinak xquiꞌij:
Ri achi reꞌ,
jareꞌ ri profeta ri qꞌuiy yan tiempo cꞌo rutzijol chi nipe chuvech ri rochꞌulef,
xechaꞌ.
Pero ri Jesús xunaꞌej chi ri vinak nicajoꞌ nuquicꞌamaꞌ richin niquicusaj chi rey,
romariꞌ rijaꞌ ruyon chic xtzolij-e chuvech ri juyuꞌ.